Χοιρινή τηγανιά με πιπεριές
Πανεύκολη τηγανιά, έτοιμη σε 30'! Οι πολύχρωμες πιπεριές δίνουν τόση νοστιμιά και άρωμα στο πιάτο μας...
700 γρ. ψαρονέφρι, σε φέτες πάχους 1,5 εκ., 2 κρεμμύδια ξερά, σε μικρά καρέ, 1 πιπεριά Φλωρίνης, καθαρισμένη και τριμμένη στη χοντρή πλευρά του τρίφτη, 2 πιπεριές, κατά προτίμηση κέρατο, καθαρισμένες και τριμμένες στη χοντρή πλευρά του τρίφτη, 1 καρότο, κατά προτίμηση βιολογικό, καθαρισμένο και τριμμένο στη χοντρή πλευρά του τρίφτη, τα φύλλα από 1/2 ματσάκι φρέσκο δυόσμο ή φρέσκο βασιλικό, ψιλοκομμένα ή 1½ κουτ. σούπας δυόσμος ξερός, τριμμένος, 50 ml σάλτσα σόγιας, κατά προτίμηση βιολογική, 70 ml λευκό, ξηρό κρασί, 100 ml ελαιόλαδο, αλάτι, φρεσκοτριμμένο πιπέρι
Για τη χοιρινή τηγανιά με πιπεριές, ζεσταίνουμε, σε ένα μεγάλο τηγάνι ή σε μια ρηχή κατσαρόλα, σε δυνατή φωτιά τη μισή ποσότητα από το ελαιόλαδο και σοτάρουμε τα κρεμμυδάκια, τις πιπεριές και το καρότο για περίπου 3 - 4 λεπτά, μέχρι να μαλακώσουν λίγο, αλλά χωρίς να λιώσουν. Τα αδειάζουμε σε ένα μπολ και τα αφήνουμε στην άκρη.Αλατοπιπερώνουμε το κρέας και το σοτάρουμε στο ίδιο τηγάνι (που χρησιμοποιήσαμε πιο πάνω) στο υπόλοιπο ελαιόλαδο σε δυνατή φωτιά για περίπου 2 - 3 λεπτά από κάθε πλευρά, μέχρι να ροδίσει. «Σβήνουμε» με το κρασί και συνεχίζουμε το σοτάρισμα για περίπου άλλα 2 - 3 λεπτά, μέχρι να εξατμιστεί το αλκοόλ.Προσθέτουμε τα λαχανικά και τα μυρωδικά, περιχύνουμε με τη σάλτσα σόγιας, ανακατεύουμε με ξύλινη κουτάλα και μαγειρεύουμε για άλλα 1 - 2 λεπτά, ίσα να αναμειχθούν τα αρώματα. Αποσύρουμε από τη φωτιά και σερβίρουμε τη χοιρινή τηγανιά με αφράτο πιλάφι, γιαούρτι και ντοματοσαλάτα με βασιλικό.
Πιπεριές,Χοιρινό